ועדת הכלכלה, כנסת 16, פרוטוקול מספר 274, 2004-10-20 09:00

שלום שמחון: חברים בוקר טוב.

שלום שמחון: אנחנו פותחים את הישיבה, ואנחנו מקווים שבעזרתכם היא תהיה קצרה כי לוח הזמנים שלנו הוא קצר.

שלום שמחון: על סדר היום צו הגבלת הפרסומת למוצרי טבק לעישון ׁ(שינוי נוסחי אזהרה)(תיקון), התשס"ה-2004.

אילנה מישר: אנחנו פנינו לוועדה עם הצו הזה לאור פנייה שקיבלנו בעניין עיצוב האזהרה על גבי אריזת סיגריות בגודל סטנדרטי.

אילנה מישר: השר החליט כפוף לתנאים מסוימים, שאפשר להתיר סימון של האזהרה באופן שונה מהאופן שנקבע בצו שפורסם באפריל ושייכנס לתוקף בראשון לדצמבר.

אילנה מישר: בתיקון הצו המוצע לעניין עיצוב האזהרה באריזת סיגריות בגודל סטנדרטי תהיה בחירה בין סימון האזהרה כפי שקיים על-פי הצו היום, בגודל 30% של כל צד של האריזה בפרופורציות כפי שקיים בצו, או כאן בתיקון המוצע, בגודל קצת יותר גדול של 32% בפרופורציות קצת שונות.

אילנה מישר: הצו גם כולל עוד שלושה תיקונים טכניים: שינוי שם הצו להתאימו לחוק כפי שתוקן, שינוי התדירות של החלפת האזהרה בפרסומת כתובה, במקום מידי שישים ימים יהיה מידי חודשיים, וזה כדי להקל על המעקב אחרי החלפת האזהרות.

אילנה מישר: כמו כן, הוראה שמדגישה כי הרקע לאזהרה הוא לבן.

אתי בנדלר: בישיבה שבה הוועדה דנה בתיקון חוק שקשור לעישון סיגריות או הגבלת הפרסומת, אתה העלאת ביוזמתך פנייה שנעשתה אליך בקשר לצו שהוועדה אישרה לפני כן כשהיא סיימה את הדיון בו.

לאה ורון: בשישה בינואר 2004.

אתי בנדלר: הוועדה סיימה בינואר 2004 את הדיונים בצו הזה, אלא שלאחר מכן נעשו אליך פניות, וביקשת אגב דיון בנושא אחר הקשור לעישון סיגריות שאני אבדוק את הטענות של חלק מיבואני הסיגריות.

אתי בנדלר: אני ביקשתי שהם ישלחו אליי מסמכים ואת עמדותיהם.

אתי בנדלר: עיינתי בכל המסמכים ובעקבות טענות שונות שעלו מאותם מסמכים, הגם שהכנסת איננה פרשנית של החוק, פניתי אל גברת מישר לברר איתה אי אלו טענות שעולות מאותם מסמכים.

אתי בנדלר: הודיעה לי הגברת מישר אז שהם יגישו הצעה לתיקון הצו.

אתי בנדלר: זה הרקע לדיון של היום.

שלום שמחון: תודה רבה.

שלום שמחון: אנחנו נתחיל בהקראת הצו.

אילנה מישר: "צו הגבלת הפרסומת למוצרי טבק ועישון (שינוי נוסחי אזהרה)(תיקון), התשס"ה-2004.

אילנה מישר: בתוקף סמכותי לפי סעיף 9(ג) לחוק הגבלת הפרסומת והשיווק של מוצרי טבק התשמ"ג-1983, ובאישור ועדת הכלכלה של הכנסת אני מצווה לאמור, תיקון השם 1.

אילנה מישר: בצו הגבלת הפרסומת למוצרי טבק לעישון (שינוי נוסחי אזהרה), התשס"ג-2002 (להלן- הצו העיקרי), בשם הצו, במקום "למוצרי טבק ועישון" יבוא "והשיווק של מוצרי טבק".

שלום שמחון: האם יש הערות לסעיף 1? אין.

שלום שמחון: מי בעד?

שלום שמחון: מי נגד?

שלום שמחון: ה צ ב ע ה סעיף 1 אושר.

אילנה מישר: " תיקון סעיף 1. 2.

אילנה מישר: בסעיף 1(2) לצו העיקרי, במקום "מידי 60 ימים" יבוא "מידי חודשיים".

שלום שמחון: האם יש הערות לסעיף 2 תיקון סעיף 1? אין.

שלום שמחון: מי בעד?

שלום שמחון: מי נגד?

שלום שמחון: יש בעד, אין מתנגדים, אין נמנעים.

שלום שמחון: ה צ ב ע ה סעיף 2 אושר.

אילנה מישר: " תיקון סעיף 3 3.

אילנה מישר: בסעיף 3 לצו העיקרי, אחרי סעיף קטן (ב) יבוא: "(ג)

אילנה מישר: על אף האמור בסעיף קטן (ב) באריזת מוצר טבק שמידותיהם של צידיה העיקריים הן לא פחות מ-53X 81 מ"מ ולא יותר מ-56 X 86 מ"מ, מותר במקום התאמת האזהרה לפרופורציות המופיעות בפרט 1(א) בתוספת השנייה, שמסגרת האזהרה תותאם לרוחב האריזה, ובלבד שיתקיימו התנאים האלה: גודל שטח אזהרה יהיה 32% משטחו של כל אחד משני צידיה העיקריים של האריזה.

אילנה מישר: גודל האותיות והסימן שבמסגרת בפרט 1(א) לתוספת השנייה יותאם לגובה המסגרת, תוך שמירת היחסים הפנימיים בין האותיות בינן ובין עצמן , ובין הסימן".

שלום שמחון: אנחנו נשמע עכשיו הערות לסעיף 3.

אבי כהן: אנחנו פנינו וביקשנו שסעיף קטן (ג) לא יצטמצם למידות שמדובר בהן פה.

אבי כהן: אני מתייחס עכשיו לצו המקורי, לרבות כפי שהוא מתוקן כאן.

אבי כהן: יש מספר חפיסות מיבוא שלא ניתן להטביע את האזהרה עליהן בגלל מידותיהן יוצאות הדופן.

אבי כהן: במקרה של "גלוברדנס" מדובר בחפיסה שרוחבה 45 מ"מ, ולכן אם הולכים לתוכנה ורוצים לקיים את הוראות הצו, הדבר לא ניתן.

אבי כהן: התיקון עכשיו מתייחס למידות ספציפיות שהן תפורות על פי מידתן של סיגריות מתוצרת הארץ.

אבי כהן: אבל, זה לא עונה לאותן חפיסות שהן במידות לא סטנדרטיות מיבוא.

אבי כהן: בעיניי, הצו עושה דבר מאוד יפה.

אבי כהן: הוא עושה הסדר מאוזן.

אבי כהן: הוא בא ואומר שאם יש חפיסה שמידותיה אינן מקובלות אז צריך לשלם במובן הזה ששטח האזהרה יגדל ב-2% נוספים, ושטח האותיות יוגדל.

אבי כהן: אגב, זו היתה הצעתי המקורית לעו"ד מישר.

אבי כהן: אני לא רואה שום סיבה שסעיף קטן (ג) לא יבוא ויחיל את עצמו כהצעתם של משרד הרצוג, פוקס נאמן שמייצג חברת יבוא אחרת, ויאמר:

אבי כהן: אם אתה אינך יכול לבצע את הוראות הצו כמות שהן בגלל מידות החפיסה, תשלם.

אבי כהן: יחול עליך כל מה שנאמר בסעיף קטן (ג).

אבי כהן: הווה אומר, תגדיל את שטח האזהרה.

אבי כהן: הרי המטרה היא מודעות.

אבי כהן: המטרה היא לא להיות דקדקן בשביל להיות דקדקן.

אבי כהן: אני מגדיל את המודעות על-ידי זה שאני אשלם בהגדלת השטח ב-2%, ובהגדלת האותיות.

שלום שמחון: המשמעות שנתקן פה משהו, והשר לא ירצה לקבל את התיקון המוצע כאן, היא שאנחנו נשארים עם התיקון הקודם.

אבי כהן: בואו נניח שהמצב כמו שהוא יישאר.

אבי כהן: הרי אנחנו לא נקבל, הגברת מישר כתבה לי באחד המכתבים, לא תשווק חפיסה כזאת בישראל.

אבי כהן: לשר אין אפשרות למנוע מאיתנו לשווק רק בגלל שהוא מטיל איזשהי גזירה שלא ניתנת ליישום.

אבי כהן: נייבא את הסיגריה, נטביע ב-32% באותיות מוגדלות.

אבי כהן: מה בדיוק יהיה אם נגיע נניח באותו תסריט לבית המשפט?

אבי כהן: מה יאמר בית המשפט?

אבי כהן: מטרת המודעות הושגה.

אבי כהן: אנחנו נהיה עוברי עבירה טכנית על החוק, וחבל.

אבי כהן: סוף מעשה במחשבה תחילה.

שמואל גלינקא: נודע לנו, בהתחלה משמועות, שמתנהל מהלך לבצע את התיקון הזה.

שמואל גלינקא: כשגברת מישר אישרה שזה אכן כך ביקשנו שהוא לא יחול רק על קופסאות רגילות.

שמואל גלינקא: לנו יש קופסאות של 25, זה הגודל באירופה, ואני לא רואה סיבה למה להגביל את זה לגודל הזה.

שמואל גלינקא: אנחנו מבקשים שאותם כללים יחולו על האריזות הגדולות.

שמואל גלינקא: אין שום סיבה להגביל את זה לאריזות של 20.

שמואל גלינקא: ביקשנו את זה לפני כן, שלחנו לגברת מישר.

שמואל גלינקא: הבאתי לפה גרפיקה להראות, אני לא חושב שזה משנה.

דוד טל: מה היתה התשובה למכתב?

שמואל גלינקא: לא קיבלתי מהם תשובה.

אילנה מישר: שוחחנו, ועמדתנו היא שאנחנו מוכנים לשקול שינויים עתידיים.

אילנה מישר: במקרה הזה אנחנו ראינו הצעה גרפית בעיניים ומהי המשמעות של השינוי מפני שקשה לדמיין את השינויים על-פי הכתוב.

אילנה מישר: יש בעיות מסוגים שונים בהתאם לגודל האריזה.

אילנה מישר: יכול להיות עוד תיקון וננסה לזרז את זה.

אילנה מישר: אבל, אין לנו מנדט היום לשנות.

שלום שמחון: עמדתי היא שצריך להגן על הייצור המקומי.

שלום שמחון: אבל כרגע היבואנים אומרים שמה שמקובל לגבי הייצור המקומי יהיה מקובל גם על היבואנים.

שלום שמחון: הם אומרים שאם את כבר עושה תיקון אז שהתיקון יחול גם על היבואנים לא רק על הייצור המקומי.

שלום שמחון: זה הדבר היחיד שמתבקש פה.

אילנה מישר: התיקון הזה כמובן יחול על כל סיגריה מיובאת ותוצרת הארץ.

אילנה מישר: לדעתי ליבואנים יש גם אריזות בתוך טווח הגדלים שציינו כאן או שלא, כל אחד עם המוצר שלו.

אילנה מישר: אני לא בטוחה שהתיקון הזה מתאים אם זה יהיה הרבה יותר רחב או הרבה יותר ארוך.

אילנה מישר: צריכים לראות את זה בעיניים.

שלום שמחון: מבקשים שהכלל שחל פה יחול גם על יבואנים.

שלום שמחון: הם בסך הכול מגדילים את השטח.

אילנה מישר: אין לנו מנדט היום לשנות את מה שהצענו.

אילנה מישר: אנחנו רוצים לראות את זה בעיניים.

דוד טל: את הרשות המבצעת ויש לך מנדט לומר לי מדוע האזרח לא קיבל תשובה?

דוד טל: יכול להיות שאם הוא היה מקבל תשובה הייתם יכולים לסגור את זה בינכם ולא הייתם משחיתים את זמנה של הוועדה.

אילנה מישר: אני דיברתי עם עו"ד גלינקא וביקשתי ממנו לשלוח לי הצעה.

אילנה מישר: הוא שלח לי הצעה בגודל של 20%, ואנחנו מדברים על 32%.

שמואל גלינקא: בניגוד לפעם הקודמת שחברי הוועדה ביקשו מאיתנו לשבת ולהיפגש, לנו לא סיפרו על המהלך הזה.

שמואל גלינקא: אנחנו ידענו עליו בדיעבד כשהוא היה כמעט גמור.

שמואל גלינקא: כשביקשנו לשנות את העיצוב כך שהוא יחול על כולם, אמרו לנו שזה מאוחר מידיי.

שמואל גלינקא: מה שיקרה הוא שיעשו את התיקון היום ואנחנו נגיש בקשה ובעוד חודשיים יהיה תיקון חדש.

שמואל גלינקא: אבל, אנחנו כבר צריכים להכין את הקופסאות לראשון לדצמבר.

שמואל גלינקא: זוהי עלות נוספת.

אתי בנדלר: אני רוצה לומר שאני מאוד מוטרדת מהסיטואציה שנוצרה, משום שמטרת הצו היא באמת להביא למודעות את זה שיש סכנה בעישון בצורה מודגשת ובולטת כך שלא ניתן יהיה להתחמק מקריאת האזהרה הזאת.

אתי בנדלר: אין מטרת הצו למנוע יבוא סיגריות שיבואן מותר לפי דין אחר.

אתי בנדלר: זאת אומרת, אי אפשר באמצעות צו האזהרה למנוע יבוא סיגריות.

אתי בנדלר: צריך להקפיד שתהיה הוראה מתאימה לגבי כל חפיסת סיגריות שיבואן מותר או ששיווקן מותר בארץ, ולהקפיד על כך שהאזהרה ראויה כפי שהמשרד מבקש או כפי שהוועדה מתבקשת לאשר.

אתי בנדלר: מה שנעשה כאן בדרך עקיפה הוא איסור יבוא.

אתי בנדלר: אני חושבת שלנושא הזה לא השר מוסמך.

אתי בנדלר: השר לא מוסמך לקבוע באמצעות הצו, והוועדה איננה מוסמכת לאשר צו שלא יאפשר יבוא כאמור.

אליעזר כהן: את אומרת שזו לא היתה כוונת המחוקק.

אתי בנדלר: ודאי שלא זו היתה הכוונה.

אתי בנדלר: אני לא חושבת שיש מחלוקת על העניין הזה.

אתי בנדלר: אם הנושא הזה היה נולד לראשונה עכשיו, אני הייתי מקבלת את תשובת משרד הבריאות שאומרת שלא היה להם זמן לבדוק את הנושא ושיפנו אליהם בצורה מסודרת.

אתי בנדלר: ובינתיים, תאשרו את הצו כפי שהם מציעים.

אתי בנדלר: אבל משזה לא העניין, אני לא חושבת שהיום אפשר לומר: נאשר את הצו כפי שהוא, ושהם יפנו ואז מקסימום נבוא עם הצעה חדשה.

שלום שמחון: כדי לא להיכנס לפינה שעליה דיברה היועצת המשפטית שאנחנו בדרך עקיפה מונעים יבוא, זו לא הכוונה שלנו, זה גם לא יעמוד בשום סטנדרט אחר, יש לנו אחת משתי אפשרויות.

שלום שמחון: או לדחות את תחילת הצו למועד הרבה יותר מאוחר, או שאתם תקבלו את העמדה המוצעת פה שמה שחל, חל גם עליהם.

אילנה מישר: הצו שפורסם ייכנס לתוקף בראשון לדצמבר, ושינוי תאריך התחילה יחייב צו אחר נוסף שלא על שולחן הוועדה.

אילנה מישר: זוהי אפשרות תיאורטית שלא נמצאת היום על הפרק, היא לא על השולחן.

אתי בנדלר: אנחנו מבקשים שזה יהיה על השולחן במסגרת הצו הזה.

אילנה מישר: אבל, אז נצטרך לחזור הביתה.

שלום שמחון: אין צורך לחזור.

שלום שמחון: האם את רוצה לצאת להתייעץ עם השר?

אילנה מישר: אני צריכה לראות את ההצעות.

אילנה מישר: אני לא ראיתי איך מסומנת אריזה ארוכה יותר.

לאה ורון: גברת מישר, את כל התהליך הזה הייתם צריכים לעשות לפני שהגעתם לוועדה.

לאה ורון: כשם שאני יודעת מכל הגורמים מסביב שהיו להם תלונות, אני מניחה שגם אתם ידעתם.

אילנה מישר: אבל, לא קיבלנו בקשות חוזרות ומפורטות עם הצעה לתיקון.

אילנה מישר: זה לא תיקון שמשרד הבריאות צריך.

אילנה מישר: אני מרגישה שאני צריכה לרוץ אחריהם.

אתי בנדלר: גברת מישר, אף אחד מאיתנו לא מתכוון לעודד עישון.

אתי בנדלר: אנחנו רואים בהטבעה ובאזהרה דבר ראוי.

אתי בנדלר: אבל, לוועדת הכלכלה יש גם עניינים אחרים.

אתי בנדלר: אנחנו לא יכולים להתעלם מהמטרות המרכזיות שבהן עוסקת הוועדה הזאת.

אתי בנדלר: אני לא חושב ששר הבריאות יכול להיות אטום למה שנאמר פה.

אתי בנדלר: אני מציע שלא תיקחי על הכתפיים שלך את מה שאת לא חייבת לקחת.

אתי בנדלר: באריזה הזאת שלפניי למשל, רואים את האזהרה.

אילנה מישר: אבל, סימון האזהרה בכתב גדול יותר הוא יותר מ-32%.

אילנה מישר: זו אריזה מאירופה.

אילנה מישר: צריך לראות את הדברים בעיניים, קשה לדבר על זה.

אילנה מישר: אין מניעה לייבא אריזות מהסוג הזה.

אילנה מישר: יש אפשרות לסמן.

שלום שמחון: בסך הכול, אנחנו רוצים לקדם את העניין ויש כאן איזשהי הצעה שאולי אפשר לעבד אותה בצורה קצת יותר טובה.

שלום שמחון: ההצעה אומרת כך, בסעיף 3 לצו העיקרי אחרי סעיף קטן (ב) יבוא: (ג) על אף האמור בסעיף קטן (ב) רשאי יבואן או יצרן להתאים את האזהרה למידות האריזה במקום התאמת האזהרה לפרופורציות המופיעות בפרט 1(א) לתוספת השנייה, ובלבד שיתקיימו התנאים האלה - - -

אתי בנדלר: אני מציעה כך, ובלבד שהמנהל אישר מראש כי מתקיימים באזהרה תנאים אלה, ואז - - -

אילנה מישר: אני מצטערת, אבל על פני הדברים לי זה לא נראה, מפני שיכול להיות שיש אריזות שהן קצת יותר גדולות מהמידות שקבענו כאן שבהחלט אין שום בעיה עם זה.

אילנה מישר: אבל, אני לא יודעת.

אילנה מישר: זה פתיחת הנושא לחלוטין.

אתי בנדלר: אבל, אני מציעה שהמנהל יאשר.

אתי בנדלר: מנהל משרד הבריאות תהיה לו הסמכות לוודא שמתקיימים התנאים שמניתם בצו.

אילנה מישר: אבל, התנאים האלה הם טכניים.

אילנה מישר: למשל, אם האריזה היא מאוד רחבה, אז 30% יכולים להיות פס מאוד קטן.

אילנה מישר: אני לא יודעת להגיד שהתנאים קיימים מבלי לראות את זה בעיניים.

דוד טל: גברת מישר, 30% זה לא דבר אבסולוטי שירד מסיניי ואין בילתו.

דוד טל: בזמנו הוועדה יכלה לקבוע שזה רק 20% ויכול להיות שגם זה היה מספק.

דוד טל: זאת אומרת, לא צריך להיות תקוע עם מסמרות של ברזל ולא לזוז מהקטע הזה.

דוד טל: מה גם שהבעיה היא יותר בעיה של משרד הבריאות.

דוד טל: במקרה הזה אני בצד של האגודה למלחמה בסרטן, אבל צריך להיות הגון והוגן עם האנשים האלה.

אילנה מישר: אני אמרתי שאני לא רואה שום בעיה לשקול הצעות נוספות ולנסות ולזרז את הטיפול.

אילנה מישר: אבל, - - -

שלום שמחון: אני מציע שאנחנו נאשר את התיקון כפי שהקראתי אותו, ואם שר הבריאות ירצה להתנגד לו אז אני מציע שהוא יבוא לכאן בשבוע הבא, ויסביר לנו למה הוא כל כך מתנגד למה שהוא כל כך הגיוני.

דוד טל: אני רק רוצה להזכיר לך שלוח הזמנים שלנו בשבוע הבא הוא מאוד מצומצם, ואין לנו זמן.

אליעזר כהן: אם למנכ"ל משרד הבריאות יש סמכויות אז מה הבעיה?

שלום שמחון: גברת מישר, אני מציע שאנחנו נאשר את התיקון כפי שאני אקריא אותו כרגע, ואחר כך היועצת המשפטית תעבד אותו.

שלום שמחון: אם שר הבריאות רוצה להתנגד לדבר הזה, אז הוא מוזמן לתאם איתנו.

דוד טל: או שהוא לא יחתום על הצו, ושלום על ישראל.

אילנה מישר: השר לא צריך לחתום על הצו.

אתי בנדלר: אבל, הוא צריך להודיע לוועדה.

אתי בנדלר: זה מה שמבקש היושב ראש.

שלום שמחון: לטובת העניין, אני ממליץ בפניכם להתיישר עם הדבר הזה כי נכון לרגע זה הוא נראה לנו סביר.

שלום שמחון: הוא לא בלתי אפשרי.

שלום שמחון: הוא נותן מענה לכולם, הוא פותר את הבעיה לגמרי.

שלום שמחון: אני מבין שיש לכם קושי עם ההתנהלות הזאת, אבל אני חושב שמה שחשוב זה באמת שהצו הזה יצא לדרך.

שלום שמחון: אנחנו לא נרצה לעכב אותו.

שלום שמחון: ההצעה אומרת כך: בסעיף 3 לצו העיקרי אחרי סעיף קטן (ב) יבוא: (ג) על אף האמור בסעיף קטן (ב), רשאי יבואן או יצרן להתאים את האזהרה למידות האריזה, במקום התאמת האזהרה לפרופורציות המופיעות בפרט 1(א) בתוספת השנייה, ובלבד שהמנהל אישר מראש כי מתקיימים באזהרה תנאים אלה;

אתי בנדלר: וההמשך מהנוסח המוצע על-ידי המשרד.

אילנה מישר: אני מצטערת לומר שאני לא רואה בזה פשרה בכלל.

אילנה מישר: כשהמנהל מאשר את התנאים אז 32% זה 32%.

אילנה מישר: הדבר השני הוא רק לגבי הצורה שבה האותיות מודפסות שם.

אילנה מישר: זה לא נותן שיקול דעת האם האזהרה נראית למנהל אזהרה סבירה בגודל סביר או לא.

אילנה מישר: למשל, אם האריזה היא מאוד צרה וארוכה, איך יראה הכול?

אילנה מישר: יש בעיה.

אילנה מישר: ראיתי דוגמאות אחרות ששווקו.

אתי בנדלר: אבל כתוב בפירוש, התנאי הוא שגודל שטח האזהרה יהיה 32% משטחו של כל אחד משני צידיה העיקריים של האריזה.

אתי בנדלר: זה מופיע.

אילנה מישר: זה מופיע, ואין סיבה שהמנהל יבדוק את זה, חוץ מזה שתמיד יש אפשרות לבדוק שזה מתקיים.

אתי בנדלר: אז אפשר בלי המנהל.

אתי בנדלר: זה נוסח שהציע עו"ד ארליך.

אתי בנדלר: אני בסך הכול הצעתי שאתם תוודאו שבאמת זה מתקיים, שלא "עובדים" עליכם.

אילנה מישר: אבל, זה לא פותר את הבעיה שאני רואה שמבלי לראות את סימון האזהרה על אריזה שהיא חריגה ממה שכבר בדקנו - - -

שלום שמחון: גברת מישר, אנחנו נצביע על ההצעה המתוקנת.

שלום שמחון: אם שר הבריאות רוצה משהו אחר אז הוא מוזמן להופיע בפני הוועדה ולשכנע.

שלום שמחון: נראה לי לא הגיוני שהוא יהיה סבור שזה צריך להיות בצורה אחרת.

שלום שמחון: לכן, אני מציע לרדת מהעץ ולקבל את ההצעה.

אליעזר כהן: אנחנו יכולים להקל על השר, גם המנכ"ל יכול להסביר.

אליעזר כהן: הסעיפים האלה הם לא נושא לאומי קריטי.

שלום שמחון: עניין המנהל נכנס.

שלום שמחון: אנחנו נבקש שהודעת השר תימסר אלינו עד סוף השבוע ושהצו ייכנס לתוקפו במתכונת המתוקנת.

שלום שמחון: אנחנו נצביע על סעיף 3 בצו.

שלום שמחון: מי בעד?

שלום שמחון: מי נגד?

שלום שמחון: אין.

שלום שמחון: מי נמנע?

שלום שמחון: אין.

שלום שמחון: ה צ ב ע ה סעיף 3 אושר

אילנה מישר: " סעיף 4 תיקון התוספת השנייה.

אילנה מישר: בפרט 2 בתוספת השנייה לצו העיקרי, אחרי פרט משנה (ג) יבוא: "(ד) צבע הרקע יהיה לבן.

אילנה מישר: " "סעיף 5 תחילה.

אילנה מישר: תחילתו של צו זה ביום י"ח בכסלו התשס"ה (1 בדצמבר 2004).

אילנה מישר: "

אבי כהן: כשהיבואנים פונים ליצרנים אז ישנה היערכות לייצור.

אבי כהן: מה שקורה הוא שצריך שתהיה היערכות לייצור תוך ארבעים יום למידות שעד היום לא ידענו אם הן מאושרות או לא.

אבי כהן: צריך לעצב את החפיסה ולהיערך לפס יצור.

אבי כהן: צריך להקצות, צריך להזמין, והראשון בדצמבר הוא סד של לוח זמנים.

שלום שמחון: חבריי חברי הכנסת, הוא מבקש שזה לא יהיה בראשון בדצמבר, אלא שזה יהיה בראשון בינואר.

אילנה מישר: אני רוצה להבהיר שכאן מדובר בסימון רשות, וזה לא מבחינת חברת הטבק שיכולה לסמן לפי הנוסח שכתוב בצו שפורסם כבר באפריל או לפי זה, כך שאני לא רואה את הבעיה.

אתי בנדלר: אם הם היו יכולים לפי הצו העיקרי התיקון לא היה מובא לאישור הוועדה.

אבי כהן: איך יכולתי לדעת מה לגבי מידות לא סטנדרטיות עד לרגע זה?

אבי כהן: אפילו ברגע זה כפוף.

אילנה מישר: אני לא רואה כיצד זה מרע את מצבך.

אבי כהן: איך אני יודע מה להדפיס?

דוד טל: קובעים לו עכשיו כללים והוא צריך לעבוד על-פי הכללים הללו.

דוד טל: הוא צריך לתת הוראה ליצרן שם לייצר פס יצור עם הכללים החדשים של היום.

דוד טל: האם פרק הזמן הזה נראה סביר?

אילנה מישר: אבל הצו העיקרי הוא כבר מזמן, ועל פי זה הם היו יכולים להיערך.

אילנה מישר: הם לא צריכים לסמן לפי הצו הזה.

אילנה מישר: זוהי תוספת מבחינת חברת הטבק.

יצחק קמחי: האם זה לא נגרר מספיק זמן?

יצחק קמחי: מדברים פה על משהו שהוא שולי לחלוטין.

יצחק קמחי: הגענו למועד הזה, והצו הזה כבר אמור להיכנס לסימון.

יצחק קמחי: מחכים לזה כבר כמה וכמה שנים, למה למשוך עוד ועוד?

דוד טל: אם משרד הבריאות היה נוהג אחרת הדברים לא היו נמשכים.

דוד טל: אם משרד הבריאות היה טוען את טענותיו לפני שלושה-ארבעה חודשים אז הדברים לא היו נמשכים, ואם היתה הצעה כזאת או אחרת, היינו דוחים אותה.

דוד טל: אבל, יש כאן בקשה שהיא הגיונית.

דוד טל: אני מוכן לאשר להם חודש נוסף.

אתי בנדלר: אני לא יודעת איך הדחייה במקרה הזה תעזור הרי הצו העיקרי ייכנס לתוקף בראשון בדצמבר כך וכך.

אתי בנדלר: זאת אומרת שגם אם תינתן דחייה הם לא יוכלו לייבא בכלל בין הראשון לדצמבר לכול תאריך נדחה אחר למשל הראשון בינואר, אלא אם כן הם ייבאו לפי הצו העיקרי שכפי שאמרתם זה בלתי אפשרי.

אתי בנדלר: לדעתי, בפועל משפטית זה לא ייתן לכם אף כלי.

אתי בנדלר: אני לא יודעת אם אפשר לדחות את הצו העיקרי.

אבי כהן: גברתי היועצת המשפטית, אם הצו הזה יפורסם ברשומות לפני אחד בדצמבר זה לא יגרום לי לתקופה של דד-לוק שאת מתארת, כי הצו הזה יפורסם ברשומות לפני אחד בדצמבר והוא יאמר שהוראותיו של הצו העיקרי בכל הכרוך - - -

אתי בנדלר: אני בספק אם זה ייתן לכם תשובה מבחינה משפטית.

אתי בנדלר: אבל, אם אתם סבורים שכן והוועדה מחליטה לדחות אז - - -

שלום שמחון: האם אי אפשר לעשות פה תיקון לצו העיקרי?

אתי בנדלר: עקרונית אפשר, אבל ספק אם השר יסכים לדחות את כל הצו העיקרי כדי לפתור את הבעיה שלהם.

אתי בנדלר: זאת החלטה של הוועדה.

דוד טל: אני לא רוצה לתת להם עוד חודש אם זה לא פותר להם את הבעיה.

אתי בנדלר: הם טוענים שזה יפתור להם את הבעיה.

אבי כהן: יש לנו בעיה אמיתית בעוד חודש.

אבי כהן: זה משמעותי.

שלום שמחון: נניח שנוסיף עוד סעיף שבו יהיה תיקון לצו העיקרי שהוא מתחיל בראשון לינואר.

דוד טל: אדוני היושב ראש, היועצת המשפטית שכנעה אותי שזה לא פותר להם את הבעיה משפטית.

שלום שמחון: הגברת מישר, האם בעינייך זה יותר סביר?

אילנה מישר: מבחינה משפטית, התיקון הזה לא יפתור להם את הבעיה, אז למה לעשות את זה.

אילנה מישר: לא בא בחשבון לדחות את הצו העיקרי.

לאה ורון: נטיית הוועדה היא לפתור את הבעיה.

לאה ורון: מהי ההצעה שלך לפתרון הבעיה?

אילנה מישר: אם תאריך התחילה הוא בראשון לדצמבר, האריזות שבמלאי בארץ באותו זמן אין בעיה איתם לעוד שישה חודשים.

אילנה מישר: מי שרוצה לדאוג לעצמו יכול לייבא קצת יותר לפי יום התחילה, ואחר כך להיערך לשינוי.

שלום שמחון: אני מציע שאתם תמסרו פה הודעה שאתם לא תאכפו את הצו במהלך החודש הזה.

אתי בנדלר: רק לגבי החפיסות הבעייתיות.

שלום שמחון: כן.

דוד טל: החודש הזה יהיה מעין תקופת מעבר.

אילנה מישר: אפשר לשקול את זה.

שלום שמחון: תמסרו בבקשה הודעה מסודרת לפרוטוקול.

יאיר עמיקם: אנחנו מסכימים להצעה שהציע יושב הראש שבמהלך החודש הזה לא יהיו פעולות אכיפה שקשורות בצו.

שלום שמחון: בסדר גמור.

שלום שמחון: אם כך, אנחנו מצביעים על הצו עם ההודעה של משרד הבריאות.

שלום שמחון: אנחנו גם ביקשנו שהשר יודיע עד סוף השבוע הנוכחי שהתקנות האלה ייכנסו לתוקף עם התיקון של הוועדה.

שלום שמחון: מי בעד?

שלום שמחון: מי נגד?

שלום שמחון: אין.

שלום שמחון: מי נמנע?

שלום שמחון: אין.

שלום שמחון: ה צ ב ע ה צו הגבלת פרסומת מוצרי טבק לעישון (שינוי נוסחי אזהרה) (תיקון), התשס"ה-2004 אושר.

שלום שמחון: תודה, הישיבה נעולה.